SKLEP SODIŠČA PRVE STOPNJE (peti senat)

z dne 6. decembra 2004

Zadeva T-55/02

Peter Finch

proti

Komisiji Evropskih skupnosti

„Uradniki – Pritožba – Zavrnitev z molkom – Zavrnitev v roku za vložitev tožbe –Pozna vročitev zavrnitvene odločbe – Dopustnost – Pokojnine – Prenos nacionalnih pravic do pokojnine – Izračun števila let pokojninske dobe, ki se priznajo v sistemu Skupnosti – Prejemki, na podlagi katerih temelji izračun – Tožba, ki je očitno brez pravne podlage“

Celotno besedilo v francoskem jeziku II - 0000

Predmet: Tožba zaradi predloga za razglasitev ničnosti odločbe Komisije o priznanju pokojninske dobe v sistemu Skupnosti po prenosu celote pravic do pokojnine, ki jih je tožeča stranka pridobila pred nastopom službe za Skupnosti.

Odločitev: Tožba se zavrne, ker je očitno brez pravne podlage. Vsaka stranka nosi svoje stroške.

Povzetek

1. Uradniki – Tožba – Predhodna upravna pritožba – Zavrnitev z izrecno odločitvijo po zavrnitvi z molkom organa, vendar v roku za vložitev tožbe – Pozna vročitev zavrnitvene odločbe – Dopustnost – Datum za izračun roka za vložitev tožbe – Datum vročitve

(Kadrovski predpisi, člen 91(3))

2. Uradniki – Pokojnine – Pravice do pokojnine, pridobljene pred nastopom službe za Skupnosti – Prenos v sistem Skupnosti – Priznanje pokojninske dobe – Načini izračuna – Upoštevanje osnovne plače na dan imenovanja – Prejšnja zaposlitev kot začasni uslužbenec – Odsotnost posledice

(Kadrovski predpisi, Priloga VIII, člen 11(2); splošne izvedbene določbe Komisije, člen 4(2) in (3))

3. Uradniki – Pokojnine – Pravica do pokojnine, pridobljena pred nastopom službe za Skupnosti – Prenos v sistem Skupnosti – Način izračuna pokojninske dobe

(Kadrovski predpisi, Priloga VIII, člen 11(2); splošne izvedbene določbe Komisije, člen 4(2) in (4)(b))

1. V skladu s členom 91(3), druga alinea, zadnji stavek, Kadrovskih predpisov začne „rok za vložitev tožbe teči od začetka, če je pritožba zavrnjena po tem, ko je bila že zavrnjena z molkom organa, vendar pred pretekom roka za vložitev tožbe“. V smislu te določbe se šteje, da je odločba sprejeta na dan, ko jo je sprejel pristojni organ. Če je pristojni organ izrecno sprejel odločbo v roku za vložitev tožbe, se pričakuje, da začne teči nov rok v korist zadevne osebe, ne da bi se upoštevale morebitne zamude pri vročitvi.

Za datum, od katerega začne teči rok za vložitev tožbe, se šteje datum vročitve vedno, kadar razlog za zamudo pri vročitvi ni nastal zaradi zadevne osebe, ker zgolj vročitev tej osebi omogoča, da se seznani z odločbo in z razlogi, s katerimi jo uprava utemeljuje.

(Glej točke 46, 48 in 50.)

Napotitev na: Sodišče, 15. junij 1976, Jänsch proti Komisiji, 5/76, Recueil, str. 1027, točke 5, 9 in 10.

2. Ne Kadrovski predpisi, ne ureditev, ki velja za druge uslužbence, niti splošne izvedbene določbe člena 11(1) in (2) Priloge VIII h Kadrovskim predpisom, ki jih je sprejela Komisija, ne vsebujejo določb, ki bi glede prenosa pravic do pokojnine posebej urejale položaj začasnega uslužbenca, ki je nato postal uradnik. V odsotnosti tako posebnih določb in ker je bila zadevna oseba takrat, ko je vložila predlog v zvezi s tem, uradnik, prenos pravic do pokojnine urejajo določbe člena 11(2) Priloge VIII h Kadrovskim predpisom in člen 4(2) in (3) splošnih izvedbenih določb, v skladu s katerimi se leta pokojninske dobe računajo glede na datum in naziv uradnikovega imenovanja.

(Glej točki 73 in 74.)

Napotitev na: Sodišče, 20. marec 1986, Bevere proti Komisiji, 8/85, Recueil, str. 1187, točka 11; Sodišče prve stopnje, 13. junij 2002, Youssouroum proti Svetu, T‑106/01, Recueil FP, str. I‑A‑93 in II‑435, točka 41; Sodišče prve stopnje, 26. november 2003, Hohenbichler proti Komisiji, T‑95/02, RecFP, str. I‑A‑301 in II‑1431, točki 50 in 51.

3. Pri prenosu pravic do pokojnine, kadar se izračun pokojninske dobe izvede v skladu s členom 4(4)(b) splošnih določb za izvajanje člena 11(2) Priloge VIII h Kadrovskim predpisom, ki se nanaša na prenos pravic do pokojnine, pridobljenih pred nastopom službe za Skupnosti, v sistem Skupnosti, ki jih je sprejela Komisija, se skupna vsota nacionalnih pravic do pokojnine, ki se prenašajo, preračuna na podlagi stopnje, ki velja na dan prenosa. V tem primeru sta znesek in aktuarskavrednost, ki ju je treba upoštevati za izračun pokojninske dobe, znesek, ki ustreza nazivu uradnikovega imenovanja na dan prenosa, in aktuarska vrednost, ki ustreza starosti uradnika na ta dan. Glede na tak izračun v odvisnosti od datuma prenosa se odbitek obresti, ki ga za obdobje med datumom imenovanja in datumom navedenega prenosa določa člen 4(2) splošnih določb za izvajanje in katerega namen je, da se instituciji Skupnosti povrne škoda za zamudo, s katero je bila vsota nacionalnih pravic do pokojnine, ki ji je bila dolgovana na dan imenovanja, dejansko prenesena na račun Skupnosti, ne uporabi.

(Glej točki 82 in 83.)

Napotitev na: Sodišče prve stopnje, 30. januar 2003, Caballero Montoya in drugi proti Komisiji, T‑303/00, T‑304/00 in T‑322/00, RecFP, str. I‑A‑29 in II‑189, točka 76; zgoraj navedena sodba Hohenbichler proti Komisiji, točki 59 in 60.